Julia Robertsová

Rodina

Pochádza z umelecky založenej rodiny, obaja jej rodičia, otec Walter Grady Roberts (1933 – 1977) a matka Betty Lou Bredemus (1934 – 2015), ako aj obaja jej súrodenci (starší brat Eric Roberts a sestra Lisa Roberts Gillan) boli a sú herci (herečkou je aj Ericova manželka a Juliina švagriná Eliza Robertsová a Juliina neter Emma Robertsová). Obaja rodičia boli aj divadelní pedagógovia a scenáristi. Zoznámili sa v americkom armádnom divadle a po odchode z armády v Atlante prevádzkovali súkromné ​​divadelné štúdio a divadelnú školu pre miestne deti. Táto činnosť nebola príliš zárobková a preto ju museli neustále podporovať rôzni miestni sponzori a mecenáši. Medzi žiakmi ich divadelnej školy boli aj deti atlantského pastora Martina Luthera Kinga, ktorý ich školu aj finančne podporoval. Julia sa narodila ako tretie a posledné dieťa a zdroje uvádzajú, že manželka Martina Luthera Kinga zaplatila Juliinej mamičke Betty-Lou na jeseň roku 1967 pobyt v pôrodnici (o niekoľko mesiacov neskôr na jar 1968 bol Martin Luther King zákerne zavraždený). Manželstvo jej rodičov nebolo príliš šťastné ani harmonické, na začiatku 70. rokov skončilo rozvodom, svoju činnosť z ekonomických dôvodov ukončila aj miestna divadelná škola.

Detstvo

Svoje detstvo prežila s matkou Betty-Lou, ktorá sa druhýkrát vydala, zatiaľ čo jej otec Walter neskôr pracoval ako predajca vysávačov v jednom z atlantických obchodných domov. Nezažila ale príliš šťastné detstvo, pretože ani matkino druhé manželstvo nebolo príliš šťastné a harmonické. Po rozvode Betty-Lou zostala v Smyrne (dnes predmestí Atlanty) s oboma dcérami a druhýkrát sa vydala, avšak otec Walter sa spolu s vtedy šestnásťročným bratom Ericom odsťahoval do Atlanty, kde ale po 6 rokoch od rozvodu predčasne zomrel na rakovinu.
Kvôli silným okuliarom a veľkým ústam narážala často v škole na posmešky od svojich spolužiakov, nosila tiež strojček na zuby a sama sa považovala za "škaredé káčatko". Neskôr sa však rozhodla vziať svoj vzhľad do vlastných rúk. Využila svoje nezvyčajne veľké ústa, z ktorých si vytvorila niečo ako svoju pomyselnú obchodnú značku, dala si dole svoje silné okuliare, namiesto ktorých začala používať kontaktné šošovky, ktoré ešte viac zvýrazňovali jej gaštanové oči, a využila tiež svoju vyššiu postavu. Ako malé dievča si dlho želala stať sa veterinárkou.
Má rada kone, čo je záľuba, ktorú zdedila po svojom dedovi Tomovi Robertsovi, ktorý ju tiež v detstve naučil na koni jazdiť (čo neskôr niekoľkokrát úspešne predviedla aj vo filme).

Herecké začiatky

Po dokončení strednej školy v Smyrne (dnes súčasť Atlanty) sa rozhodla, že v roku 1985 odíde za svojimi súrodencami do New Yorku, kde potom spoločne so sestrou Lisou navštevovala súkromné herecké kurzy. Onedlho podpísala zmluvu s modelingovou agentúrou, ktorá jej vtedy zabezpečila aspoň skromnú existenciu. Ale začiatky tu boli veľmi ťažké.
Svoju úplne prvú epizódnu roličku zvárnila v snímke Firehouse. Vďaka svojmu bratovi, ktorý bol v tej dobe už známou hollywoodskou hereckou hviezdou, neskôr získala svoju prvú väčšiu rolu vo filme Červené ako krv (tu prvýkrát a naposledy hrala súrodenca spoločne so svojím bratom Ericom), ktorý však nebol veľmi úspešný, ale vďaka nemu sa dostala prvýkrát do Hollywoodu. V roku 1988 si zahrala v snímke Satisfaction, kde stvárnila postavu rockovej basgitaristky (pred natáčaním filmu sa na basgitaru učila hrať intenzívne celkom asi 4 týždne).

Osobný život

Vystriedala celý rad partnerov, medzi jej vážne známosti patril napr Dylan McDermott, Liam Neeson, Kiefer Sutherland (plánovanú svadbu s ním zrušila tesne pred jej uskutočnením), Jason Patric, Matthew Perry a Benjamin Bratt. V polovici 90. rokov bola asi rok a pol vydatá za country speváka Lyle Lovetta.
V júli roku 2002 sa druhýkrát vydala za hollywoodskeho kameramana Daniela Modera, s ktorým žije na svojom ranči v meste Taos v Novom Mexiku, alebo v rodinnom sídle v kalifornskom Malibu. V novembri 2004 sa im narodili dvojčatá, dcéra Hazel Patricia a syn Phinnaeus "Finn" Walter. Ich tretie dieťa, syn Henry Daniel Moder, sa narodil 18. júna 2007 v Los Angeles.

Mystic Pizza

Svoj prvý veľký herecký debut vo väčšej filmovej úlohe si odbila v nízkorozpočtovom filme Mystic Pizza z roku 1988.

Oceľové magnólie

V roku 1989 úspešne vystupovala v snímke Oceľové magnólie, za ktorý získala svoj prvý Zlatý glóbus a svoju prvú nomináciu na Oscara. Hrala tu mladú dievčinu, ktorá je vážne chorá diabetička. Zaujímavé na tejto úlohe je to, že ona sama tesne pred nakrúcaním tohto snímku prekonala veľmi vážne ochorenie – vírusovú meningitídu, keď bola počas niekoľkých mesiacov hospitalizovaná v nemocnici.

Pretty Woman

Známa romantická komédia Pretty Woman z roku 1990 natočená režisérom Garrym Marshallom. V hlavných úlohách hrá Julia postavu prostitútky Vivian Wardovej a Richard Gere podnikateľa a magnáta Edwarda Lewisa. Je to legendárny film, ktorý ju definitívne zaradil medzi americké herecké superhviezdy.
Po premiére tohto filmu o nej písali noviny každý deň a ľudia po celom svete o nej neustále hovorili. Zrazu nemohla opustiť svoj dom bez toho, aby ju na každom kroku nesprevádzala ochranka pred hordou reportérov a fotografov. Táto doba bola pre ňu trpkou skúškou, začala veľmi chudnúť a začalo sa hovoriť o jej závislosti aj na drogách, či o jej anorexii, čo sa nakoniec nepotvrdilo.
Film rozpráva o prostitútke Vivian, ktorá v Hollywoode náhodne stretáva bohatého a šarmantného podnikateľa. Čoskoro medzi nimi vzniká vzťah, ktorý potom prerastá v lásku.

Erin Brockovichová

Tento film mal premiéru v kinách v roku 2000. Jeho scenár bol napísaný podľa skutočnej udalosti. Tu si zahrala sekretárku Erin Brockovichovú, ktorá objavila veľký ekologický škandál.
Následne po premiére sa o nej začalo hovoriť ako o hlavnej favoritke na Oscara. Dňa 25. marca 2001 sa dočkala najcennejšiej ceny vo filmovom priemysle. Tento film jej tiež vyniesol postavenie najlepšie platenej herečky v Hollywoode.

Úsmev Mony Lisy

V snímke Úsmev Mony Lisy z roku 2003 si zahrala vysokoškolskú učiteľku Katherine Ann Watsonovú, asistentku na katedre dejín umenia na prestížnej dievčenskej univerzite vo Wellesley College v Massachusetts.